钦定古今图书集成/明伦汇编/氏族典/第375卷 > 《凌迪知万姓统谱》 > 董宣
## 钦定古今图书集成/明伦汇编/氏族典/第375卷 > 《凌迪知万姓统谱》 > 董宣

按《后汉书董宣传》：“宣字少平，陈留圉人也。初为司徒，
侯霸辟举高第，累迁北海相。到官，以大姓公孙丹为
五官掾。丹新造宅，而卜工以为当有死者，丹乃令其
子杀道行人，置尸舍内，以塞其咎。宣收丹父子杀之。
丹宗党三十馀人，操兵诣府称冤，宣尽杀之。坐征诣
廷尉狱，光武特原宣，左转怀令。后为江夏太守，坐免。”
后特征为洛阳令。时湖阳公主苍头，白日杀人，吏不
能得。主出行，以奴骖乘。宣驻军叩马，大言数主之失，
叱奴下车，因格杀之。主即还宫诉帝。帝大怒，召宣，欲
棰杀之。宣叩头曰：“陛下纵奴杀良人，将何以理天下
乎？”即以头击楹，流血被面。帝令小黄门持之，使宣叩
头谢主，宣不从。彊使顿之，宣两手据地，终不肯俯，因
敕彊项令出，由是豪强震栗，京师号为“卧虎。”卒于官。
诏遣使者临视，惟布被覆尸，有大麦数斛，敝车一乘。
帝伤之，赐艾绶，葬以大夫礼。拜子并为郎中。

===董钧===按《后汉书董钧传》：“钧字文伯，犍为资中人。习庆氏《礼》。
元始中，举明经，迁廪牺令，病去官。建武中，举孝廉，辟
司徒府。钧博通古今，数言政事。永平中，为博士，累迁
五官中郎将。后坐事左转骑都尉。年七十馀卒。”